《师行讨逆已经六载将士各有怀归之思因跻苍梧三合山有感而作》
清代·顾八代

四望山河感夕晖，南州久陷虎狼围。版图玷缺思全复，寇盗猖狂笑彼威。

铜柱功勋应早建，碧鸡将士莫怀归。来朝入阵还堪试，参赞无须著铁衣。

作者简介：（?—1709）清满洲镶黄旗人，伊尔根觉罗氏，字文起。顺治中以荫生充护军。康熙间官侍读学士，讨吴三桂时，随军参赞军务。累擢礼部尚书。雍正间追谥文端。有《敬一堂诗钞》。